《次韵陈久道秋雨书事二首 其一》
宋代·刘才邵

寻常秋色高，风力未遽恶。应缘杀气盛，惨淡连沙漠。

林枯日向疏，溪断水初落。闲云亦何心，酿雨添寂寞。

赖有金兰契，新诗慰萧索。盛意难虚辱，终愧笔锋弱。

元知鸾鹤音，异彼藩篱雀。欲泛东篱英，聊庆西畴穫。

区区恋阙心，对酒翻不乐。天祸有时悔，妖氛会清廓。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。